Document ID: 31995L0002

Euroopa Parlamendi ja nõukogu direktiiv,
20. veebruar 1995,
toiduainetes kasutatavate lisaainete (välja arvatud värv- ja magusainete) kohta
(95/2/EÜ)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 100a,
võttes arvesse komisjoni ettepanekut, [1]
võttes arvesse majandus- ja sotsiaalkomitee arvamust, [2]
toimides asutamislepingu artiklis 189b sätestatud korras, [3]
võttes arvesse nõukogu 21. detsembri 1988. aasta direktiivi 89/107/EMÜ toiduainetes lubatud lisaaineid käsitlevate liikmesriikide õigusaktide ühtlustamise kohta, [4] eelkõige selle artikli 3 lõiget 2,
ning arvestades, et:
säilitusaineid, antioksüdante ja teisi lisaaineid ning nende kasutustingimusi käsitlevate siseriiklike õigusaktide erinevused takistavad toiduainete vaba liikumist; see võib tekitada ebaausat konkurentsi;
lisaaineid ja nende kasutustingimusi käsitlevate eeskirjade väljatöötamise alus peaks olema vajadus kaitsta tarbijat;
üldjuhul tunnistatakse, et töötlemata toiduained ja teatavad muud toiduained peaksid olema lisaainevabad;
neid aineid käsitlevat viimast teadus- ja toksikoloogiainfot silmas pidades võib mõnda neist ainetest lubada ainult teatavates toiduainetes ja teatavate kasutustingimuste puhul;
vastavalt nõukogu 3. mai 1989. aasta direktiivile 89/398/EMÜ eritoiduks ettenähtud toiduaineid käsitlevate liikmesriikide õigusaktide ühtlustamise kohta [5] ja eelkõige selle artikli 4 lõike 1 punktile e on vaja sätestada ranged eeskirjad lisaainete kasutamiseks imiku piimasegudes, jätkupiimasegudes ja võõrutustoidus;
käesolev direktiiv ei ole ette nähtud magus- ja värvainetega seotud eeskirjade mõjutamiseks;
kuni taimekaitsevahendite turuleviimist käsitleva nõukogu 15. juuli 1991. aasta direktiivi 91/414/EMÜ [6] ning taimsetes toodetes, sealhulgas puu- ja köögiviljades ja nende pinnal pestitsiidijääkide piirnormide kehtestamist käsitleva nõukogu 27. novembri 1990. aasta direktiivi 90/642/EMÜ [7] kohaste erisätete vastuvõtmiseni kohaldatakse teatavate nimetatud kategooriasse kuuluvate ainete suhtes ajutiselt käesolevat direktiivi;
komisjon peab kohandama ühenduse sätteid, et need vastaksid käesolevas direktiivis sätestatud eeskirjadele;
toidu teaduskomiteega on nõu peetud nende ainete üle, mille suhtes veel ei kohaldata ühtki ühenduse sätet;
käesolevasse direktiivi on vaja lisada erisätted lisaainete kohta, mida käsitlevad teised ühenduse sätted;
otsustamisel, kas konkreetne toiduaine kuulub teatavasse toiduainekategooriasse, on soovitav järgida alalise toiduainekomiteega nõupidamise korda;
muudatused lisaainete (välja arvatud värv- ja magusainete) olemasolevates puhtusekriteeriumides ja uued spetsifikaadid nende ainete kohta, millel puhtusekriteeriumid puuduvad, võetakse vastu direktiivi 89/107/EMÜ artiklis 11 ettenähtud korras;
toidu teaduskomitee ei ole veel esitanud arvamust jahu parendajate kohta; nende ainete suhtes antakse välja eraldi direktiiv;
käesolev direktiiv asendab direktiive 64/54/EMÜ, [8] 70/357/EMÜ, [9] 74/329/EMÜ [10] ja 83/463/EMÜ; [11] nimetatud direktiivid tunnistatakse kehtetuks,
ON VASTU VÕTNUD KÄESOLEVA DIREKTIIVI:
Artikkel 1
1. Käesolev direktiiv on eridirektiiv, mis moodustab ühe osa ülddirektiivist direktiivi 89/107/EMÜ artikli 3 tähenduses ja mida kohaldatakse lisaainete suhtes, välja arvatud värv- ja magusained ning jahu parendajad.
2. Toiduainetes võib kasutada ainult neid lisaaineid, mis vastavad toidu teaduskomitee esitatud nõuetele.
3. Käesolevas direktiivis kasutatakse järgmisi mõisteid:
a) konservandid - ained, mis pikendavad toiduainete säilimisaega, kaitstes neid mikroorganismide põhjustatud riknemise eest;
b) antioksüdandid - ained, mis pikendavad toiduainete säilimisaega, kaitstes neid oksüdatsiooni põhjustatud riknemise eest nagu rasva rääsumine ja värvuse muutused;
c) kandeained, sealhulgas kandelahustid - ained, mida kasutatakse lisaaine lahustamiseks, lahjendamiseks, hajutamiseks või muul viisil füüsikaliseks muutmiseks lisaaine tehnoloogilist funktsiooni muutmata (ning mis ise ei avalda mingit tehnoloogilist mõju), et hõlbustada lisaaine käitlemist, kohaldamist või kasutamist;
d) happed - ained, mis suurendavad toiduaine happesust ja/või annavad sellele hapu maitse;
e) happesuse regulaatorid - ained, mis muudavad või reguleerivad toiduaine happesust või leelisust;
f) paakumisvastased ained - ained, mis vähendavad toiduaine üksikute osakeste kalduvust kokku kleepuda;
g) vahutamisvastased ained - ained, mis takistavad või vähendavad vahutamist;
h) mahuained - ained, mis mõjutavad toiduaine mahtu, avaldamata olulist mõju selle energiasisaldusele;
i) emulgaatorid - ained, mis muudavad toiduaines kaks või enam segunematut koostisfaasi nagu õli ja vee ühtlaseks seguks või säilitavad seda;
j) emulgeerivad soolad - ained, mis pihustavad juustuvalke ja soodustavad sellega rasva ja teiste koostisosade ühtlast jaotumist;
k) tardained - ained, mis muudavad puu- või köögiviljade koed tihedaks ja värskeks ning säilitavad neid omadusi või mis koos želeerivate ainetega tekitavad želee või tugevdavad seda;
l) lõhna- ja maitsetugevdajad - ained, mis parandavad toiduaine maitset ja/või lõhna;
m) vahustusained - ained, mis võimaldavad gaasifaasi ühtlast dispergeerumist vedelas või tahkes toiduaines;
n) želeerivad ained - ained, mis želee tekkimisega annavad toiduainele tekstuuri;
o) glaseerained (sealhulgas määrimisained) - ained, mille abil tekitatakse toiduaine välispinnale läige või kaitsekate;
p) niisutusained - ained, mis takistavad toiduainete kuivamist madala niiskusesisaldusega õhus või soodustavad pulbrite lahustumist veekeskkonnas;
q) modifitseeritud tärklised - füüsikalise või ensüümtöötluse läbinud ning happe või leelise abil vedeldatud või valgendatud toidutärklistest ühe või mitme keemilise töötluse teel saadud ained;
r) pakendusgaasid - gaasid (välja arvatud õhk), mis viiakse pakendisse enne toiduaine pakendamist, selle jooksul või pärast seda;
s) propellendid - gaasid (välja arvatud õhk), mis suruvad toiduaine pakendist välja;
t) kergitusained - ained või ainete kombinatsioonid, mis vabastavad gaasi ja suurendavad sellega taigna või segu mahtu;
u) sekvestrandid - ained, mis moodustavad metalliioonidega keemilisi ühendeid;
v) stabilisaatorid - ained, mis võimaldavad säilitada toiduaine füüsikalis-keemilist olekut; stabilisaatorite hulka kuuluvad ained, mis võimaldavad säilitada kahe või enama segunematu aine ühtlast dispergeerumist toiduaines, samuti toiduaine värvust stabiliseerivad, säilitavad või tugevdavad ained;
w) paksendajad - ained, mis suurendavad toiduaine viskoossust.
4. Jahu parendajad (välja arvatud emulgaatorid) on ained, mida lisatakse jahule või taignale selle küpsemisomaduste parandamiseks.
5. Käesolevas direktiivis ei loeta lisaaineteks järgmisi aineid:
a) joogivee käitlemiseks kasutatavad ained, mis on sätestatud direktiivis 80/778/EMÜ; [12]
b) pektiini sisaldavad ja kuivatatud õunapulbist või tsitruseliste koortest või nende segust lahjendatud happega töötlemise ja järgneva osalise naatrium- või kaaliumsooladega neutraliseerimise abil saadud tooted (“vedelpektiin”);
c) närimiskummi alusmaterjal;
d) valge või kollane dekstriin, röstitud või dekstriinitud tärklis, happe või leelisega modifitseeritud tärklis, valgendatud tärklis, füüsikaliselt modifitseeritud tärklis ja amülolüütiliste ensüümidega töödeldud tärklis;
e) ammooniumkloriid;
f) vereplasma, toiduželatiin, valguhüdrolüsaadid ja nende soolad, piimavalk ja gluteen;
g) aminohapped ja nende soolad (välja arvatud glutamiinhape, glütsiin, tsüsteiin ja tsüstiin ning nende soolad), millel ei ole lisaaine funktsiooni;
h) kaseinaadid ja kaseiin;
i) inuliin.
Artikkel 2
1. Toiduainetes võib kasutada ainult I, III, IV ja V lisas loetletud aineid artikli 1 lõikes 3 nimetatud eesmärkidel.
2. I lisas loetletud lisaaineid võib toiduainetes (välja arvatud II lisas loetletud toiduained) kasutada artikli 1 lõikes 3 nimetatud eesmärkidel quantum satis põhimõttel.
3. Kui ei ole sätestatud teisiti, ei kohaldata lõiget 2 järgmiste toiduainete suhtes:
a) - töötlemata toiduained,
- mesi, nagu on kindlaks määratud direktiivis 74/409/EMÜ, [13]
- emulgeerimata loomsed või taimsed õlid ja rasvad,
- või,
- pastöriseeritud ja steriliseeritud (sealhulgas kõrgkuumutatud) piim ja koor (sealhulgas kooritud, väherasvane ja täispiim),
- elusbakteritega hapendatud maitsestamata piimatooted,
- looduslik mineraalvesi, nagu on kindlaks määratud direktiivis 80/777/EMÜ, [14] ja allikavesi,
- kohv (välja arvatud maitsestatud lahustuv kohv) ja kohviekstraktid,
- maitsestamata tee,
- suhkrud, nagu on kindlaks määratud direktiivis 73/437/EMÜ, [15]
- kuivad makarontooted,
- looduslik maitsestamata petipiim (välja arvatud steriliseeritud petipiim).
Käesolevas direktiivis tähendab mõiste “töötlemata”, et toiduaineid ei ole töödeldud viisil, mis põhjustaks olulise muutuse nende algupärases olekus; toiduained võivad siiski olla näiteks tükeldatud, lõigatud, raiutud, konditustatud, hakitud, nülitud, viilutatud, kooritud, peenestatud, lõigustatud, puhastatud, korrastatud, sügavkülmutatud või külmutatud, jahutatud, jahvatatud või kestast vabastatud, pakitud või lahti pakitud;
b) imiku- ja väikelapsetoit, nagu on nimetatud direktiivis 89/398/EMÜ, sealhulgas tervisehäiretega imikute ja väikelapsetoit; nende toiduainete suhtes kohaldatakse VI lisa sätteid;
c) II lisas loetletud toiduained, mis võivad sisaldada ainult kõnealuses lisas ning III ja IV lisas nimetatud lisaaineid nendes lisades täpsustatud tingimustel.
4. III ja IV lisas loetletud lisaaineid võib kasutada ainult kõnealustes lisades nimetatud toiduainetes ja nendes lisades täpsustatud tingimustel.
5. Ainult V lisas loetletud lisaaineid võib kasutada kandeainete või kandelahustitena ja neid tuleb kasutada nimetatud lisas täpsustatud tingimustel.
6. Käesoleva direktiivi sätteid kohaldatakse ka direktiivi 89/398/EMÜ kohaselt eritoitmiseks ettenähtud toiduainete suhtes.
7. Lisades näidatud piirnormid osutavad turustatavatele toiduainetele, kui ei ole sätestatud teisiti.
8. Käesoleva direktiivi lisades tähendab quantum satis, et piirnormi ei ole kindlaks määratud. Lisaaineid tuleb siiski kasutada heade tootmistavade kohaselt ja ainult ettenähtud eesmärgi saavutamiseks vajalikul määral ning eeldusel, et nad ei eksita tarbijat.
Artikkel 3
1. Lisaaine olemasolu toiduaines on lubatud:
- liittoiduaines (välja arvatud artikli 2 lõikes 3 nimetatud toiduained) selle ühes koostisaines lubatud määral või juhul, kui
- toiduaine on ette nähtud ainult liittoiduaine valmistamiseks ja sellisel määral, et see liittoiduaine vastaks käesoleva direktiivi sätetele.
2. Lõiget 1 ei kohaldata direktiivis 89/398/EMÜ nimetatud imiku piimasegude, jätkupiimasegude ja võõrutustoidu suhtes, kui ei ole sätestatud teisiti.
Artikkel 4
Käesolevat direktiivi kohaldatakse, ilma et see piiraks eridirektiive, mis lubavad lisades loetletud lisaainete kasutamist magus- või värvainetena.
Artikkel 5
Käesoleva direktiivi artiklis 6 ettenähtud korras võib vajaduse korral otsustada:
- kas teatav käesoleva direktiivi vastuvõtmise ajal liigitamata toiduaine kuulub artiklis 2 või mõnes lisas nimetatud toiduainete kategooriasse või
- kas lisades loetletud ja quantum satis põhimõttel lubatud toiduainet kasutatakse vastavalt artiklis 2 nimetatud kriteeriumidele või
- kas aine on lisaaine artikli 1 tähenduses.
Artikkel 6
1. Kui tuleb järgida käesolevas artiklis sätestatud korda, abistab komisjoni otsuse 69/414/EMÜ [16] alusel moodustatud alaline toiduainekomitee, edaspidi “komitee”.
2. Komitee eesistuja suunab küsimuse komiteele kas omal algatusel või liikmesriigi esindaja taotluse korral.
3. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.
4. a) Kui kavandatavad meetmed on komitee arvamusega kooskõlas, võtab komisjon need vastu.
b) Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega.
Kui nõukogu ei ole otsust teinud kolme kuu jooksul alates nõukogu poole pöördumisest, võtab komisjon ettepandud meetmed vastu.
Artikkel 7
Liikmesriigid kehtestavad kolme aasta jooksul alates käesoleva direktiivi jõustumisest lisaainete tarbimise ja kasutamise kontrolli süsteemid ning esitavad tehtud järelduste kohta aruande komisjonile.
Komisjon esitab viie aasta jooksul alates käesoleva direktiivi jõustumisest Euroopa Parlamendile ja nõukogule aruande lisaainete turul ning nende ainete tarbimis-ja kasutusmäärades toimunud muutuste kohta.
Vastavalt direktiivi 89/107/EMÜ II lisa punkti 4 üldkriteeriumidele vaatab komisjon viie aasta jooksul alates käesoleva direktiivi jõustumisest käesolevas direktiivis nimetatud kasutustingimused läbi ning teeb vajaduse korral muudatusettepanekud.
Artikkel 8
1. Direktiivid 64/54/EMÜ, 70/357/EMÜ, 74/329/EMÜ ja 83/463/EMÜ tunnistatakse kehtetuks.
2. Viiteid nendele kehtetuks tunnistatud direktiividele ja neis nimetatud teatavate lisaainete puhtusekriteeriumidele tõlgendatakse viidetena käesolevale direktiivile.
Artikkel 9
Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 25. septembril 1996, et:
- lubada hiljemalt 25. septembril 1996 käesolevale direktiivile vastavate toodetega kauplemist ja nende kasutamist,
- keelata hiljemalt 25. märtsil 1997 käesolevale direktiivile mittevastavate toodetega kauplemine ja nende kasutamine; enne nimetatud kuupäeva turule viidud või märgistatud tooteid, mis ei vasta käesolevale direktiivile, võib siiski turustada kuni varude ammendumiseni.
Liikmesriigid teatavad sellest viivitamata komisjonile.
Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 10
Käesolev direktiiv jõustub seitsmendal päeval pärast selle avaldamist Euroopa Ühenduste Teatajas.
Artikkel 11
Käesolev direktiiv on adresseeritud liikmesriikidele.
Brüssel, 20. veebruar 1995

Labels: 0
3
17